বন্যা পরিস্থিতি পরিদর্শনে মোদি, রাজ্যগুলি প্রধানমন্ত্রীর সফরের দিকে তাকিয়ে

ওয়েব ডেস্ক: অবশেষে বন্যা পরিস্থিতি খতিয়ে দেখতে যাচ্ছেন প্রধানমন্ত্রী নরেন্দ্র মোদি (Narendra Modi)। বন্যাবিধ্বস্ত সব রাজ্যেই যাবেন প্রধানমন্ত্রী। কেন্দ্রীয় সরকার এখনও কোনও রাজ্যেরই দাবি অনুযায়ী বিশেষ আর্থিক সাহায্য দেয়নি।বন্যাদুর্গত রাজ্যগুলি এখন প্রধানমন্ত্রীর সফরের দিকে তাকিয়ে। ভয়াবহ বন্যা ও ভূমিধসে বিপর্যস্ত উত্তর ভারত (Floods and Landslides Across North India)। টানা কয়েক সপ্তাহের প্রবল বৃষ্টিতে একের পর এক পাহাড় ধসে, নদী উপচে জনজীবন কার্যত বিপর্যস্ত।

অবশেষে দেশের বন্যা পরিস্থিতি পরিদর্শনে যাবেন প্রধানমন্ত্রী নরেন্দ্র মোদি। বন্যা বিধ্বস্ত জম্মু-কাশ্মীর থেকে পাঞ্জাব, সব রাজ্যেই যাবেন মোদি। বন্যার ফলে উদ্ভূত সঙ্কট মোকাবিলায় নড়েচড়ে বসল কেন্দ্র। সরকারি সূত্রে খবর, উত্তর ভারতের বন্যা কবলিত রাজ্যগুলিতে যাবেন প্রধানমন্ত্রী। পরিস্থিতি খতিয়ে দেখার পর ত্রাণ ও সাহায্যের ঘোষণা করবে কেন্দ্র। খুব শিগগিরই বিমানের জানালা থেকে প্রধানমন্ত্রী বন্যাবিধ্বস্ত এলাকা দেখছেন, এমন ছবি দেখা যাবে। টানা ভারী বর্ষণে বিপর্যস্ত উত্তর ভারতের একাধিক রাজ্য। বিপদসীমার উপর দিয়ে বইছে ভারতের এই অংশের প্রায় সব নদী-ই। বিপদ কয়েকগুণ বাড়িয়েছে বন্যার সঙ্গে ভূমিধস। অবিরাম বৃষ্টিপাতের জেরে জম্মু ও কাশ্মীর, হিমাচল প্রদেশ, পাঞ্জাব এবং উত্তরাখণ্ডে বন্যা এবং ভূমিধসের ঘটনা ঘটেছে। পাঞ্জাব, জম্মু-কাশ্মীরে প্রাকৃতিক বিপর্যয় ঘোষণা করার দাবি জানিয়ে আসছেন বিরোধী নেতা রাহুল গান্ধী-সহ বিরোধী নেতারা।

আরও পড়ুন: রাষ্ট্রসংঘের অধিবেশনে যাচ্ছেন না মোদি, ভাষণ দেবেন জয়শঙ্কর

সবচেয়ে খারাপ পরিস্থিতির পাঞ্জাবে। ২৩টি জেলার ১,৯০০ টিরও বেশি গ্রাম প্লাবিত। নষ্ট হয়ে গিয়েছে ১.৭১ লক্ষ হেক্টর জমির ফসল ক্ষতিগ্রস্ত হয়েছে। বন্যার কারণে ৪৩ জনের মৃত্যু হয়েছে। ভারী বৃষ্টির কারণ ব্যাপক ক্ষতি জম্মু-কাশ্মীরেও।জম্মু-শ্রীনগর ন্যাশনাল হাই ওয়ে-সহ বেশ কয়েকটি গুরুত্বপূর্ণ সড়ক বন্ধ রয়েছে। খারাপ অবস্থা উত্তরাখণ্ড ও হিমাচলেরও। হিমাচলে ৯৫টি হড়পা বান, ৪৫টি মেঘ ফেটে বৃষ্টি এবং ১৩২টি বড় ধরনের ভূমিধসের ঘটনায় মৃত্যু হয়েছে ৩৫৫ জনের। রাজ্যের মোট আনুমানিক ক্ষয়ক্ষতির পরিমাণ ৩,৭৮৭ কোটি টাকায় পৌঁছেছে বলে দাবি প্রশাসনের। ভয়াবহ অবস্থা উত্তরাখণ্ডেও। গত ১ এপ্রিল থেকে ৩১ আগস্টের মধ্যে দুর্যোগের কারণে ৭৯ জন মারা গিয়েছে, ৯০ জন নিখোঁজ। সরকারের তরফে কেন্দ্রের কাছে ৫,৭০২ কোটি টাকার বিশেষ সহায়তা দাবি করা হয়েছে। কেন্দ্র এখনও কোনও রাজ্যেরই দাবি অনুযায়ী বিশেষ আর্থিক সাহায্য মঞ্জুর করেনি। তারই মাঝে প্রধানমন্ত্রী নরেন্দ্র মোদির সফরের কথা ঘোষণা করা হলো। বিপর্যস্ত উত্তর ভারতের রাজ্যগুলি এখন প্রধানমন্ত্রীর সফরের দিকে তাকিয়ে।

অন্য খবর দেখুন